PATVIRTINTA

Skuodo Bartuvos progimnazijos direktoriaus 2014 m. spalio 13 d. įsakymu Nr. V1 – 138

**skuodo bartuvos progimnazijos**

**saugaus kopėčių naudojimo Darbuotojams atliekant įvairius darbus tvarkos aprašas**

**I.BENDROSIOS NUOSTATOS**

1. Skuodo Bartuvos progimnazijos saugaus kopėčių naudojimo darbuotojams atliekant įvairius darbus tvarkos aprašas (toliau – Aprašas) parengtas vadovaujantis saugaus darbo metodinėmis rekomendacijomis.

2. Šio Aprašo laikosi progimnazijos ūkvedys, darbininkai, elektrikas, inžinieriai, valytojos ir visi kiti darbuotojai, kurie savo tiesioginiame darbe naudoja kopėčias.

**II. NEŠIOJAMOS KOPĖČIOS**

3. Pristatomų nešiojamų kopėčių apatiniai galai turi būti su neslystančiais paviršiumi antgaliais.

4. Pristatomos nešiojamos kopėčios turi būti patikimai pritvirtintos specialiais kabliais ar kitais tam pritaikytais įtaisais, kai nėra galimybės jas stabiliai pastatyti ant pagrindo.

5. Išskečiamos nešiojamos kopėčios ir kopėčios – lipynės turi turėti įtaisą, neleidžiantį joms savaime išsiskėsti.

6. Kopėčių – lipynių darbinė aikštelė turi būti su 1 metro aukščio apsauginiais turėklais iš trijų pusių ir nuimamu skersiniu ar grandine iš laiptelių pusės.

7. Vertikalios ar pastatytos didesniu kaip 75° kampu kopėčios, turi būti su apsauginiais lankais, pradedant 2 metrais nuo apačios.

**III. STACIONARIOS KOPĖČIOS**

8. Stacionarios kopėčios turi būti tvirtos konstrukcijos ir atitikti joms keliamus reikalavimus.

9. Stacionarios vertikalios kopėčios turi būti su apsauginiais lankais, kurie montuojami pradedant 2 metrais nuo grindų.

10. Stacionarių vertikalių kopėčių pirmoji pakopa nuo grindų turi būti ne aukščiau, kaip 0,3 metro.

11. Stacionarių vertikalių kopėčių pakopų plotis turi būti ne mažesnis kaip 0,5 metro, tarpas tarp pakopų ne didesnis kaip 0,3 metro ir vienodas per visą kopėčių ilgį.

12. Tarpas tarp kopėčių pakopų ir sienos turi būti ne mažesnis kaip 0,2 metro.

13. Apsauginiai lankai turi būti tvirtos konstrukcijos iš metalinių juostų 0,7 metro skersmens, išdėstyti kas 1,2 metro ir sujungti vertikaliomis juostomis kas 0,2 metro.

14. Kopėčių viršuje apsauginiai lankai turi būti išsikišę virš vietos į kurią lipama 1 metrą ir sumontuoti porankiai su uždarymo įrenginiu (varteliai, grandinė ar turėklas).

15. Montuojant stacionarias vertikalias kopėčias, mažiausiai kas 8 metrai turi būti montuojamos tarpinės aikštelės.

16. Stacionarių vertikalių kopėčių sekcijos tarp dviejų aikštelių turi būti montuojamos skirtingose vertikalėse.

**IV. KOPĖČIŲ NAUDOJIMAS**

17. Jei nėra galimybės kopėčių patikimai pritvirtinti, tai kopėčių apačioje turi stovėti jas laikantis žmogus. Kopėčias reikia statyti 75-65º kampu.

18. Negalima naudoti sugadintų kopėčių, pvz., medinių kopėčių išlūžusiais ilginiais ir skersiniais, deformuotų arba įtrūkusių metalinių kopėčių.

19. Atremiant kopėčias reikia palikti mažiausiai 1 metro iškilusį ilginį virš plokštumos, į kurią bus lipama.

20. Kopėčios, pastatytos tokiose vietose, kaip: perėjimai, išėjimai, pravažiavimai ar kur jos gali būti pajudintos dėl aplinkui vykstančių darbų pobūdžio ar judėjimo, turi būti pritvirtintos, kad būtų išvengta pajudinimo galimybės, arba aptvertos signaline juosta siekiant nukreipti judėjimą ar aplinkui vykstančius darbus toliau nuo kopėčių.

21. Daugiadalių pristatomų kopėčių dalis galima ištraukti ir sustumti tik gamintojo leidžiamu ilgiu.

22. Darbuotojas ant kopėčių skersinio turi stovėti abejomis kojomis.

23. Lipant ir leidžiantis kopėčiomis reikia vadovautis ,,trijų taškų’’ taisykle, tai yra reikia liesti kopėčias abiem kojom ir ranka arba abiem rankom ir viena koja.

24. Lipti ar leistis kopėčiomis galima tik atsistojus veidu į kopėčias.

25. Lipant ar leidžiantis kopėčiomis rankos turi būti laisvos, visus įrankius ar įrangą užkelti ar nuleisti reikia naudojant virvę arba kitą saugų būdą.

26. Kopėčios naudojamos tik palipimui arba nulipimui. Ant kopėčių draudžiama:

26.1. virinti elektra ir dujomis;

26.2. dirbti su pneumatiniais, elektriniais, parankiniais įrankiais;

26.3. dirbti arti elektros srovės dalių, kuriose yra neatjungta įtampa, jeigu jos neapsaugotos nuo atsitiktinio prisilietimo;

26.4. dirbti šalia besisukančių įrengimų dalių, velenų, skriemulių, virš veikiančių mašinų, judančių diržų;

26.5. dirbti ant kopėčių skersinių, esančių mažiau kaip 1 metro atstumu nuo kopėčių viršaus;

26.6. dirbti, jei dėl esamų ir naudojamų medžiagų ir darbo metodų kyla papildomi pavojai, pvz., darbai su rūgštimis, šarmais, karštu bitumu ir kt.;

26.7. tempti laidus ar prilaikyti sunkias detales.

27. Draudžiama naudoti virvines kopėčias ugnies darbų atlikimo vietose tam, kad būtų išvengta jų pažeidimo dėl šlako ar kitų karštų paviršių.

**V. SAVADARBĖS KOPĖČIOS**

28. Savadarbės metalinės kopėčios turi būti gaminamos tik turint reikalingus, patvirtintus projektuotojo dokumentus.

29. Savadarbės medinės kopėčios turi atitikti joms keliamus reikalavimus.

30. Medinių kopėčių negalima padengti medžiagomis, kurios paslepia medienos defektus.

31. Medinės kopėčios turi būti gaminamos iš tinkamos medienos.

32. Darant kopėčias, reikia atkreipti dėmesį į medienos defektus.

33. Visos kopėčių detalės turi būti lygaus, nekeliančio pavojaus susižeisti paviršiaus.

34. Medinių kopėčių laipteliai turi būti įpjauti į kopėčių šoninius ilginius, kurie kas 2 metrus sutvirtinami metaliniu strypu.

35. Draudžiama naudoti kopėčias tik sukaltas vinimis, be įpjautų į šoninius ilginius laiptelių ir metalinių ilginius suveržiančių strypų.

36. Bendras medinių kopėčių ilgis negali viršyti 5 metrus.

37. Atstumas tarp šoninių ilginių turi būti mažiausiai 0,3 metro viršuje ir mažiausiai 0,4 metro apačioje.

38. Atstumas tarp kopėčių pakopų turi būti ne didesnis kaip 0,3 metro.

**vi. KOPĖČIŲ TIKRINIMAS**

39. Progimnazijos direktoriaus įsakymu turi būti paskirtas asmuo, atsakingas už nešiojamų kopėčių priežiūrą.

40. Kopėčias tikrina patys įstaigos atstovai ir atsako už jų būklę.

41. Metalinės kopėčios yra bandomos kas 12 mėnesių, medinės ir virvinės – kas 6 mėnesiai.

42. Kopėčios yra bandomos tokia apkrova, kokia numatyta gamintojo, o jeigu techniniame pase tokių duomenų nėra, jos yra bandomos padidinta apkrova: 200 kg briaunos ir 150 kg pakopos, pagal kopėčių bandymo metodiką.

**VII. MOKYMAI**

43. Visi darbuotojai, kurie yra susiję su darbu ant kopėčių, laiptų, aikštelių, turi būti vieną kartą per 12 mėnesių instruktuojami pagal šį Aprašą.

**VIII. BAIGIAMOSIOS NUOSTATOS**

44. Progimnazijos direktoriaus įsakymu paskirta komisija privalo išbandyti visas pernešamas ir kilnojamas kopėčias jas pagaminus arba po kapitalinio remonto:

44.1. metalines kopėčias – 1 kartą per 12 mėn.;

44.2. medines kopėčias – 1 kartą per 6 mėn.;

44.3. pastolių atramines ir pakabinamas kopėčias po kontrolinio surinkimo.

45. Aptikti defektai turi būti pašalinti ir bandymai atlikti pakartotinai. Po bandymų turi būti surašomas aktas. Kopėčių bandyti nereikia, jei jų pase nurodyta gamyklos (gamintojo) garantija.

46. progimnazijos ūkvedys privalo apžiūrėti kopėčias, pastolius prieš pradedant naudoti, periodiškai eksploatacijos eigoje, naudojimo metu, po perstatymo, po naudojimo pertraukos, po mechaninio poveikio, stichinių nelaimių arba susidarius bet kuriai kitai aplinkybei, kuri gali paveikti jų tvirtumą ir stabilumą, bet ne rečiau kaip kartą per 10 dienų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_